Vruntliken grot tho voren an de erwardighen heren borgermestere vnde raet lude to Reuele. Wetet leuen vrundes, dat desse breff forere Peter Niclissone for my gheweset heft vnde foore eynen setten dinghe vnde bewiset dat Peter Lampankely sin rechte broder was, de dar mit jw for storwen js, des Ghot sin sele hebbe. Dar bidde jk jw vmme, dat ghy eme helpet dar he recht ane js vmme myns heren des konighes willen, dat men to allen thyden deit den jwen j myns heren lande. Nicht mer tho dessen tijdh Ghot beware jwe werdicheit to ewighen tyden. By my Janeke Hampmos, foghet ower Raseborgh.